Tájékoztató
az önkormányzat 2026. I. félévi gazdálkodásáról és annak pénzügyi teljesítéséről
Tisztelt Képviselő-testület!
Az előterjesztés tartalmazza az önkormányzat költségvetési rendeletében megjelenő előirányzatok és a költségvetési egyenleg alakulását.
A 2026. I. félévi költségvetési gazdálkodás fő jellemzői
Tengelic Község Önkormányzata Képviselő-testülete Tengelic Község Önkormányzata 2026. évi költségvetéséről szóló 1/2026. (II. 12.) önkormányzati rendeletét 608 779 702 Ft bevételi és kiadási főösszeggel fogadta el. Az előirányzatok módosítását követően a költségvetési főösszeg 683 544 009 Ft összegben került megállapításra.
A költségvetési rendelet az önkormányzati gazdálkodás alapvető keretszabályozó eszköze, amely meghatározza az Önkormányzat feladatellátásához szükséges pénzügyi forrásokat és gazdálkodási kereteket. A rendelet biztosítja különösen az önkormányzati közfeladatok ellátásának, az Önkormányzat által fenntartott intézmények működésének, valamint a településen működő egyéb szervezetek feladatellátásának pénzügyi feltételeit.
Magyarország önkormányzatai 2026-ban is számos olyan gazdasági kihívással szembesülnek, amelyek jelentős hatással vannak pénzügyi helyzetükre és működési feltételeikre. Az elhúzódó energiapiaci bizonytalanság, az infláció, valamint az árak tartós és jelentős emelkedése kiszámíthatatlanná tette a gazdasági környezetet, ezáltal az önkormányzatok gazdálkodását is nehezíti. 
Az önkormányzati gazdálkodással kapcsolatos jogszabályi és finanszírozási feltételek az elmúlt időszakban szigorodtak, amelynek célja a pénzügyi átláthatóság és a fenntartható gazdálkodás erősítése.
Tengelic Község Önkormányzata 2026. évi gazdálkodásának alapvető célja a bevételek növelésére és a kiadások csökkentésére irányuló intézkedések közötti megfelelő egyensúly megteremtése. Ennek érdekében az Önkormányzat a szükséges szervezeti, működési és gazdálkodási változtatásokat ezen elvek figyelembevételével hajtja végre.
Az elmúlt években tapasztalható infláció, valamint a jogszabályokban előírt kötelező béremelések jelentős hatással vannak az Önkormányzat gazdálkodására. E tényezők közvetlenül befolyásolják a helyi költségvetés kiadási oldalát, az állami finanszírozás rendszerét, valamint az önkormányzati intézményrendszer és a kapcsolódó szervezetek működési költségeit.
A helyi iparűzési adó rendszerében 2025-ben jelentős változások következtek be. A Kormány elindította a Versenyképes Járások Programot, amelynek célja, hogy 2025-től valamennyi magyarországi járás garantált éves fejlesztési forráshoz jusson. A program finanszírozásának alapját az önkormányzatoktól elvont iparűzési adóbevétel-többlet képezi, amelyből a kormány pályázati alapot hozott létre.
Ezen a jogcímen Tengelic községtől elvont összegek a térség települési önkormányzatai számára pályázati forrásként jelennek meg, amelyet fejlesztési célokra, működési feladatokra, valamint a gazdaság élénkítését szolgáló intézkedésekre használhatnak fel. Ugyanakkor Tengelic Község Önkormányzata e pályázati forrásból is részesült, de az elvonás nagyságánál jóval kisebb mértékben.
Ezt a helyzetet orvosolva a 1116/2025. (IV.2.) Korm. határozat alapján az Önkormányzat a 2025. évi elvonással összefüggésben 60 millió Ft támogatásban részesült. A támogatás szigorú pályázati és felhasználási feltételek mellett működési célokra fordítható.
A helyi iparűzési adó az önkormányzatok egyik kiemelkedő jelentőségű saját bevételi forrása, ezért annak részleges elvonása közvetlenül érinti az Önkormányzat költségvetési mozgásterét. 
Az Önkormányzat a fegyelmezett és körültekintő gazdálkodás eredményeként 2026. év I. félévében is megőrizte fizetőképességét és likviditását. Mindez lehetővé tette az intézményrendszer folyamatos és zavartalan működésének biztosítását, valamint az önkormányzati feladatok megfelelő színvonalú és folyamatos ellátását.
A) BEVÉTELEK TELJESÍTÉSE
Az önkormányzat és intézményei 2026. I. félévi bevétele a 683 544 009 Ft módosított előirányzatból 520 325 372 Ft-tal 76 %-ban teljesült. A bevételeket feladatonként az előterjesztés 1. melléklete tartalmazza, az önkormányzat, a polgármesteri hivatal, valamint az óvoda és minibölcsőde bevételeit. 
I. MŰKÖDÉSI BEVÉTELEK
1. Működési bevételek (1 melléklet)
A bevételek tervezése során nagy hangsúlyt kellett helyezni az önkormányzati és az intézményi saját bevételek pontos számbavételére, a bevételi források teljeskörűségére.
A 2026. évi költségvetés összeállításánál mind az intézményi, mind pedig az önkormányzati saját bevétel a reálisan beszedhető, teljesíthető mértékben került tervezésre, hogy az állami költségvetésből megillető bevételekkel együtt a kiadások finanszírozása biztosított legyen.
A költségvetési tervszámok az előző évi tényleges teljesítési adatokból és a tervezés időszakában ismert várható bevételekből kerültek meghatározásra.
2026. I. félévben az önkormányzat és az intézmények működési tevékenységéből összesen 23 680 992 Ft bevétel realizálódott, amely a módosított előirányzat 43 %-a. Ebből az önállóan működő intézmények működési bevétele 13 845 718 Ft-tal teljesült, amely az előirányzat 36 %-ának felel meg. 
A Polgármesteri Hivatal működési bevétele lecsökkent, mert az ingyenes étkezés bevezetése óta egyre kevesebb szülő fizet térítési díjat.  A kintlévőségek behajtás folyamatosan történik. 
Az Önkormányzathoz tartozó működési bevételek az 1 melléklet szerint 9 835 274 Ft-tal 61 %-ban teljesült a beszámolási időszakban.
2. Az önkormányzat saját működési bevétele
Az önkormányzat legjelentősebb bevételi forrásai továbbra is a helyi adókból származó bevételek.
A helyi adóknál az előző évek irányelvét kell alkalmazni a tervezés folyamán, a pénzügyi egyensúly megtartása érdekében törekedni kell a reális tervezésre, hiszen ezek a bevételek a költségvetésen belül arányában a legjelentősebb tételek.
Az iparűzési adó mértéke változatlan maradt, ami továbbra is 2 %-os; a kommunális adó és az idegenforgalmi adó mértéke sem változott.
Az önkormányzat bevételei között különösen fontos szerepet játszik az iparűzési adó, amely az adóbevételek 77 %-át teszi ki. A 2026. évi költségvetésben a működési bevételek 75 %-a helyi iparűzési adóból került megtervezésre.
2.1. Helyi adók
A helyi adók eredeti előirányzata 93 500 000 Ft volt, mely nem került módosításra a beszámolási időszakban. A helyi adók félévi pénzügyi teljesítése a vártnál magasabban alakult 68 322 683 Ft teljesítéssel, mely az előirányzat 72 %-a.
 Helyi iparűzési adóbevétel előirányzata 71 378 595 Ft, amely 73 %-os teljesítést mutat 52 356 896 Ft befolyt összeggel. Az iparűzési adóra beadott 2025. évi adóbevallások alapján a tervezett adóbevétel időarányos része teljesült.
 Magánszemélyek kommunális adója adónemben 9 580 987 Ft befizetés történt, amely a 15 000 000 Ft előirányzat 64 %-a. A magasabb időarányos teljesítés az éves adó első félévi összegének határidőben történő befizetését mutatja. A második félévi befizetésekkel és hatékony végrehajtással az adónemből tervezett bevétel teljesíthető.
 Idegenforgalmi adóból 1 500 000 Ft került tervezésre, melyből tárgyidőszakban 1 526 700 Ft teljesült.
2.2. Átengedett központi adók
 A Gépjárműadó 2020. évi központosítása miatt ebből az adónemből már bevétele nem származik az önkormányzatnak. 2021. évtől a gépjárműadóval kapcsolatos feladatokat a központi adóhatóság látja el, az adózóknak a gépjárműadó összegét a NAV felé kell megfizetni. Esetleges befizetésekből adódóan a 2026. évben az önkormányzat számlájára tévesen befizetett gépjárműadó összege a központi költségvetést illeti meg, az átutalásra került a Nemzeti Adó-és Vámhivatal részére.
2.3. Egyéb közhatalmi bevételek
Egyéb közhatalmi bevételek címen a beszámolási időszakban 4 858 100 Ft bevétel folyt be a költségvetésbe, amely az előirányzat 69 %-a. Különösen fontos az adóbehajtási és adóellenőrzési feladat ellátásának hatékonysága, a kintlévőségek minél nagyobb arányú beszedése. Cél az adóbehajtási és adófeltárási, ellenőrzési tevékenység szorgalmazásával a lehető legkisebbre szorítani a hátralékállományt.
II. TÁMOGATÁSOK
1. Önkormányzat költségvetési támogatása jogcímen 333 578 411 Ft a módosított előirányzat,
melyből 206 447 021 Ft teljesült, amely 62 %-os pénzügyi teljesítésnek felel meg az alábbiak
szerint:
Települési önkormányzatok működési célú normatív támogatások teljesítése:
 Működés általános támogatása 51 743 032 Ft
 Egyes köznevelési feladatok támogatása 56 924 112 Ft
 Szociális és gyermekjóléti, gyermekétkeztetési feladatok támogatása 33 518 672 Ft
 Kulturális feladatok támogatása 4 261 205 Ft
 Működési célú költségvetési támogatások és kiegészítő támogatások 60 000 000 Ft

III. FELHALMOZÁSI ÉS TŐKEJELLEGŰ BEVÉTELEK
A felhalmozási és tőkejellegű bevételek nem volt az önkormányzatnak. 

IV. TÁMOGATÁS ÁLLAMHÁZTARTÁSON BELÜLRŐL

1. Működési célú, államháztartáson belülről átvett pénzeszközökből támogatásértékű bevétel
52 674 954 Ft teljesült a 47 831 170 Ft módosított előirányzatból a jelentősebbek az alábbiak:
 Önkormányzat: 49 526 470 Ft
Az Otthontámogatásról szóló 361/2025. (XI. 25.) Korm. rendelet alapján 7 680 000 Ft támogatás érkezett a munkavállalók részére biztosított otthonteremtési támogatás finanszírozására. A TEIT támogatása 18 750 900 Ft, A JETA pályázat rendezvények megvalósítására elnyert összege 2 000 000 Ft. Versenyképes Járások keretében elnyert támogatás 15 855 347 Ft.
 Polgármesteri Hivatal: 3 148 484 Ft
Az összeget a központi költségvetés biztosította a 2026. évi országgyűlési képviselő-választás lebonyolításával kapcsolatos feladatok finanszírozására.
2. Felhalmozási célú, támogatásértékű bevételek címén 11 340 000 Ft előirányzat
került megállapításra, melyből 28 025 308 Ft-ot realizált az önkormányzat. 
Ez az Erőműtől kapott felhalmozási támogatás, illetve a Versenyképes Járások programban kapott sportcsarnok felújítás összege.

V. ÁLLAMHÁZTARTÁSON KÍVÜLRŐL KAPOTT VÉGLEGES PÉNZESZKÖZ
ÁTVÉTELEK
A beszámolási időszakban önkormányzati szinten nem kaptunk ilyen pénzeszközt.


VI. TÁMOGATÁSI KÖLCSÖNÖK VISSZATÉRÜLÉSE
Nem került tervezésre ilyen tétel.
VII. PÉNZFORGALOM NÉLKÜLI BEVÉTELEK
Az előző évi pénzmaradvány igénybevételének módosított előirányzata 51 174 414 Ft, mely 100,0 %-ban teljesült.
VIII. HITELEK
Az Önkormányzat nem vett fel hitelt a beszámolási időszakban.

B) KÖLTSÉGVETÉSI KIADÁSOK
Az önkormányzat és intézményei kiadásaira a rendelkezésre álló 683 544 009 Ft módosított előirányzatból 290 639 724 Ft került felhasználásra, a pénzügyi felhasználás 43 %.
A 2026. évi kiadásokon belül az önkormányzati feladatok és költségvetési szervek működtetésére 272 294 665 Ft került kifizetésre, amely a 632 361 077 Ft módosított előirányzat 43 %-a.
Felhalmozási, felújítási kiadásokra 8 611 820 Ft került felhasználásra, ez a 41 449 693 Ft
módosított előirányzat 21 %-ának felel meg.

I. Önkormányzati költségvetési szervek működési kiadásai
Az önállóan működő intézmények esetén 322 869 668 Ft módosított előirányzatából működésre 147 582 967 Ft került felhasználásra, ami 46 %-os teljesítésnek felel meg. 
Felhalmozási kiadásokra az intézmények nem költöttek. 
A működési kiadások tekintetében összességében megállapítható, hogy a település intézményei a költségvetési rendeletben meghatározott előirányzatokkal szabályszerűen, takarékosan és felelősségteljesen gazdálkodtak, biztosítva a folyamatos és zavartalan feladatellátáshoz szükséges pénzügyi feltételeket.
Településünkön a tárgyidőszakban 1 önállóan működő óvoda és minibölcsőde látta el a lakosságát érintő közfeladatokat. Az intézmény a rendelkezésére álló költségvetési forrásokat a meghatározott feladatokhoz igazodva, a gazdaságosság és a takarékos gazdálkodás szempontjait szem előtt tartva használta fel.
Az 2025/2026. nevelési évben a meghatározott nyitvatartási rend szerint, folyamatosan és zavartalanul működött. Gazdálkodása stabilizálódott, működési feladatait a rendelkezésre álló költségvetési források keretei között megfelelően ellátta. A működési kiadások alakulását a 1. melléklet mutatja be. Az intézményben a személyi és tárgyi feltételek a jogszabályi előírásoknak és az ellátandó feladatoknak megfelelően biztosítottak. Az intézményben összesen 3 óvodai és egy bölcsődei csoport működik, amelyek a vonatkozó előírásoknak megfelelnek és megfelelően felszereltek.
Önkormányzati feladatok:
Településüzemeltetési feladatok előirányzatának felhasználása 103 299 312 Ft volt, amely a rendelkezésre álló módosított 214 902 868 Ft előirányzat 48 %-a..
A szociális feladatok ellátására 2 745 257 Ft-ot fordított az önkormányzat a rendelkezésre álló 8 500 000 Ft előirányzatból, ez 32 %-os teljesítésnek felel meg. A pénzügyi teljesítés a határozatokban foglalt határidőkre megtörténtek, év végéig az előirányzat rendelkezésre áll a további szociális feladatok ellátására.
Alapítványok és egyéb szervezetek támogatása együttműködési megállapodás alapján történt. Az első félévben a 3 200 000 Ft módosított előirányzatból 3 200 000 Ft támogatási összeg került kifizetésre. 
A Polgármesteri Hivatal esetében működési kiadásra a 193 536 045 Ft módosított előirányzatból a felhasználás mindösszesen 86 236 277 Ft volt, mely 45 %-os teljesítésnek felel meg. A hivatali kiadások közül a személyi jellegű kiadások a legjelentősebbek, melynek összege tárgyidőszakban 49 966 057 Ft volt, ezen kívül munkaadói járulékokra 7 221 532 Ft-ot, dologi kiadásokra 29 048 688 Ft- ot, költött a hivatal. 
Az állami normatíva 6,34 fő köztisztviselőt finanszíroz a hivatali létszámból, az ezen felüli létszám finanszírozását saját forrásból biztosítja az önkormányzat. 
Felhalmozási kiadások az alábbiak szerint alakultak: beruházási kiadásokra nem költött a hivatal, felújítási kiadások sem voltak tárgyidőszakban. 
Szolidaritási Hozzájárulás:
Az oktatási intézmények működtetéséhez kapcsolódó feladatok finanszírozásához a 22 000 Ft-ot meghaladó, egy lakosra jutó iparűzésiadó-erő-képességgel rendelkező önkormányzatoknak a központi költségvetés javára, az adóerő-képességük függvényében meghatározott mértékű szolidaritási hozzájárulást kell teljesíteniük.
A költségvetési törvény alapján a szolidaritási hozzájárulás számításának alapja az önkormányzat iparűzési adóerő-képességét meghatározó adóalap. A hozzájárulás összege az egy lakosra jutó adóerő-képesség növekedésével lineárisan emelkedik.
A 2026. évre fizetendő szolidaritási hozzájárulás összegét a települési önkormányzatok által 2026. évben teljesítendő önkormányzati szolidaritási hozzájárulás összegéről szóló 49/2025. (XII.23.) NGM rendelet határozza meg. Ennek alapján a településnek 8 869 101 Ft szolidaritási hozzájárulást kellett volna fizetni. A 2026. évi költségvetési törvény 43.§. (4c) pontja azonban kimondja, hogy az önkormányzatnak nem kell megfizetnie az önkormányzati szolidaritási hozzájárulást, ha annak számított összege nem haladja meg az 50,0 millió forintot.
II. Felhalmozási, felújítási kiadások:
Az önkormányzati és az intézményi felhalmozási kiadásokra együtt 41 449 693 Ft előirányzat állt rendelkezésre, amelyből tárgyidőszakban 8 611 820 Ft került felhasználásra, ami 21 %-os teljesítést jelent.
Az önkormányzati felhalmozási kiadásokra 8 611 820 Ft került kifizetésre, ami 21 %-os teljesítést mutat. 
A rendelkezésre álló források figyelembevételével a felhalmozási kiadások tervezése során elsősorban a szükséges és halaszthatatlan beruházások, valamint felújítások megvalósítása élvez prioritást.
III. Tartalékok
A 2026. évi eredeti költségvetésben 11 644 827 Ft tartalék került tervezésre, mely összeget 62 396 439 Ft-tal emelte a kapott plusz források összege, illetve csökkentette 3 393 616 Ft-tal a polgármesteri jutalom összege és a pénzmaradvány miatti korrekció, 3 814 339 Ft.
IV. Hitelek
Hitel felvételére az I. félévben nem került sor.
Kérem a Tisztelt Képviselő-testületet, hogy az önkormányzat 2026. I. félévi gazdálkodásáról és annak pénzügyi teljesítéséről szóló beszámolót szíveskedjen megvitatni és elfogadni.


Tengelic, 2026. szeptember 3.
Gáncs István
polgármester
